ነዚ ክታበት ናይ ምርካብ ዕድልካ፡ እቲ እትነብረሉ ከባብን ዕድመኻን እዩ ዝውስኖ። ሞደርና፡ ነቲ ክታበት ኣብ ዝቕጽሉ ሰሙናት ናብ ተቖጻጸርቲ ኣመሪካ ከምዘቕርቦን፡ ኣብታ ሃገር ኣስታት 20 ሚልዮን ክታበታት ከምዝህልውዎን ኣፍሊጡ። ብተወሳኺ ኣብ ዝቕጽል ዓመት ኣብ ሙሉእ ዓለም ዝባጻሕ ክሳብ ሓደ ቢልዮን ክታበታት ከፍርይ ከምዝኽእልን ካብ ካልኦት ሃገራት እውን መረጋገጺ ንምርካብ ከምዝተለመን ገሊጹ። ዓባይ ብሪጣንያ ድማ ን 2.5 ሚልዮን ሰባት ዝኸውን ኣስታት 5 ሚልዮን ክታበት ካብ ሞደርና ከምእትገዝእ ኣፍሊጣ ኣላ። እቲ ካብ ጽድያ ጀሚሩ ክትህቦ ዝሓሰበት ክታበት፡ ናይ ምክልኻል ዓቕሞም ድኹም ንዝኾነ ብዕድመ ንዝደፍኡ ሰባት ቀዳምነት ዝህብ እዩ። እቲ ናይ ምክልኻል ዓቕሚ ንኽንደይ ግዘ እዩ ዝጸንሕ?
